Wagte oorleef skietaanval vir hul wapensParamedici het die wagte eers op die toneel bestendig en toe na ’n hospitaal geneem. Foto: Netcare 911 Twee veiligheidswagte is geskiet in ŉ aanval deur drie onbekende mans naby Durban. Kapt. Nqobile Gwala, KwaZulu-Natalse polisiewoordvoerder, sê die twee wagte was Dinsdagmiddag aan diens in Bushbackweg, Shongweni, sowat 10 km buite Durban, toe drie mans op hulle begin skiet het. Volgens Shawn Herbst, Netcare 911-woordvoerder, is die een wag in die kop geskiet en verkeer hy in ŉ ernstige toestand. Die ander een is in sy bobeen geskiet en sy beserings is ook redelik ernstig van aard. Albei die wagte is in hul 20’s. Paramedici het die slagoffers op die toneel behandel voor hulle vir verdere behandeling na ŉ nabygeleë hospitaal gebring is. Gwala sê albei is van hul vuurwapens beroof, maar die aanvallers is nog nie aangekeer nie. In ŉ soortgelyke maar dodelike aanval Woensdag in Soweto is die laaste oomblikke van twee Gautengse veiligheidswagte voordat hulle albei koelbloedig in hul voertuig doodgeskiet word, deur ŉ paneelbordkamera in die voertuig vasgevang. Die voorval het in Klipspruit gebeur. Beeldmateriaal van dié voorval word sedertdien wyd op sosiale media versprei. In die video kan gesien word hoe die twee veiligheidswagte in hul reaksievoertuig sit. Een is besig om deur ŉ boek te blaai, terwyl die ander een iets skryf. ŉ Skoot klap, een van die wagte probeer keer en dan tref ŉ koeël hom in die kop. Hy is op slag dood. ŉ Man ruk die deur van die voertuig oop, druk die vuurwapen in die voertuig en skiet die ander wag op kort afstand in sy kop. Ook in dié geval is die wagte se vuurwapens geroof.